15 kvinders blufærdighed skulle han have krænket - den betjent fra Østjyllands Politi, hvis sag lige nu ligger hos Statsadvokaten i Viborg.

Sådan lyder den sigtelse, som Den Uafhængige Politiklagemyndighed (DUP), har sendt videre til statsadvokaturet.

- Det drejer sig om, at polititjenestemanden skulle have krænket kvindernes blufærdighed, mens han var i tjeneste, fortæller Rasmus Blaabjerg, der er kontorchef i DUP.

- Der er tale om verbale krænkelser, understreger han.

Forhold af seksuel karakter

Politimanden er kommet med bemærkninger om kvindernes udseende og har kommenteret private forhold af seksuel karakter. Og det har været så groft, at det ifølge sigtelsen er en overtrædelse af straffeloven.

Hvad betjenten mere præcist har sagt, og i hvilken forbindelse ordene er faldet, kan Rasmus Blaabjerg ikke oplyse, da der nu er tale om en igangværende straffesag. Ligesom detaljer om betjentens funktions og alder ikke bliver oplyst. Rasmus Blaabjerg kan heller ikke oplyse, om den sigtede stadig er i tjeneste.

Politiklagemyndigheden kan dog oplyse, at de formodede krænkelser har stået på i længere tid.

- Efterforskningen har strukket sig over flere måneder, hvor det har været muligt for os at identificere de her kvinder, der mener, at de har været udsat for blufærdighedskrænkelser, siger Rasmus Blaabjerg.